Meelis Kompus 2022. aastal
**Meelis Kompus** (sündinud 27. detsembril 1980 Tallinnas) on eesti riigiametnik ja kultuurikorraldaja, endine ajakirjanik.

Haridus
-------

Meelis Kompus on lõpetanud Kose Keskkooli 1999. aastal, õppinud lastemuusikakoolis akordionit ja lõpetanud 2003. aastal Tallinna Pedagoogikaülikooli raadiorežii erialal. 2012. aastal kaitses magistritöö kultuurikorralduse erialal Tartu Ülikooli filosoofiateaduskonnas ja sai magistrikraadi.

Töö
---

2002. aastal töötas ta lühikest aega raadiojaamas Star FM, sealt siirdus samal aastal Eesti Raadio uudistetoimetusse, kus ta oli vastutav toimetaja. Samaaegselt oli Kompus "Vikerhommiku" saatejuht (2002–2011).

Aastatel 2007–2013 oli ta Eesti Televisioonis saadete "Terevisiooni" ja "Aktuaalse kaamera" toimetaja-saatejuht ning tegi otseülekannetetelt (Eesti Vabariigi aastapäeva kontsert ja vastuvõtt, laulu- ja tantsupeod, valimiste õhtud jmt) reportaaže. Ta juhtis ka meelelahutussaateid, näiteks "Tähelaev" (2007–2013) ja "Laulukarussell" (2010–2011).

Tele- ja raadiotöö eest pälvis Kompus Eesti Rahvusringhäälingus korduvalt kolleegipreemiaid[*viide?*] ja oli valitud meediaväljaannete auditooriumiküsitlustel parimate saatejuhtide hulka[*viide?*].

2013. aastast töötas ta Maanteeametis. 2014. aastast on ta Kultuuriministeeriumi kommunikatsiooni ja rahvusvahelise koostöö juht. Selle kõrvalt on ta teinud kaastööd Eesti Rahvusringhäälingule. Ta oli 2023. aastal ERR-i "Eesti mängu" telemängu hooaja üldvõitja.

Aastatel 2021–2023 oli ta Sihtasutuse Eesti Noorsooteater nõukogu esimees, 2023. aastast on ta teater Vanemuine nõukogu liige.

Muu tegevus
-----------

Meelis Kompus 2018. aastal  
Foto: Jaan Künnap
Meelis Kompus oli 2017. aastal toimunud XII noorte tantsupeo "Mina jään" stsenaariumi idee autor. Ta on sisse lugenud heliraamatuid, sh romaani "Tõde ja õigus" I, II, III ja V osa. Ta on ürituste konferansjee ja moderaator, Vabariigi Presidendi 24. veebruari vastuvõtu heerold ja kõrgkooli kommunikatsioonilektor.

Meelis Kompuse hääl on kõlanud Vanemuise teatri lavastuses "Remondimees" (Urmas Lennuk, 2012) ning Apollo kino teatriprojektis "Tramp ja Puutin" (Diana Leesalu, Erik Moora, Mart Normet, 2017).[*viide?*]

Ta on mitmel aastal läbinud Tartu suusamaratoni ja pälvinud Klubi Tartu Maraton kuldmärgi.[*viide?*]

Viited
------

1. ↑  Meelis Kompus teatmik.ee (vaadatud 26. detsembril 2023)
2. ↑  *Almanahh: Tuulekell*, Kose Gümnaasium 2003. Lk 103
3. ↑  ""30 aastat muusikaharidust Kose Muusikakoolis". Kose Teataja, november 2008. Lk 10". Originaali arhiivikoopia seisuga 26. detsember 2023. Vaadatud 26. detsembril 2023.
4. ↑  "Meelis Kompus, kuulates sisemist häält" Anne ja Stiil, 1. november 2010
5. ↑  "Lõpetajad", UT, juuli 2012. Lk 48
6. ↑  Kristi Vainküla "Diktor Meelis Kompus lahkub ERRist" Eesti Ekspress, 23. mai 2013.
7. ↑  Küllike Rooväli "Meelis Kompus läheb tööle kultuuriministeeriumisse" Õhtuleht, 20. mai 2014.
8. ↑  Kommunikatsiooniosakond Kultuuriministeerium (vaadatud 11. juulil 2017).
9. ↑   Külliki Saldre. Naine, kes ei anna alla
10. ↑    Eesti Noorsooteatri nõukogu.
11. ↑  XII noorte tantsupeo peategelaste konkurss jätkub.
12. ↑  "Meelis Kompus luges "Tõe ja õiguse" heliraamatusse" Õhtuleht, 1. märts 2013.
13. ↑  "Meelis Kompus: «Tõe ja õiguse» II osa on liiga pikk" Järva Teataja, 15. detsember 2014.
14. ↑  Presidendi vastuvõtu heerold on ka tänavu Meelis Kompus.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Meelis Kompus** |

* Erika Klaats. "Meelis Kompus – Vikerraadio parim meeshääl" Maaleht, 12. aprill 2007